**RELACION**

**PËR PROJEKTLIGJIN**

**“PËR DISA SHTESA DHE NDRYSHIME NË LIGJIN NR.68/2017 “PËR FINANCAT E VETËQEVERISJES VENDORE”**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN**

Projektligji “Për disa shtesa dhe ndyshime në ligjin nr. 68/2017 “Për financat e vetëqeverisjes vendore”, është hartuar me qëllim disa disa ndyshime dhe shtesa në ligjin ligjin nr. 68/2017 “Për financat e vetëqeverisjes vendore” të cilat kanë të bëjnë me zëvendësimin e shpenzimeve vjetore të miratuara me shpenzimet vjetore faktike në formulën e përllogaritjes së përqindjes që zë vlera e stokut të detyrimeve të konstatuara dhe të papaguara, që kanë njësitë e vetëqeverisjes vendore ndaj palëve të treta. Duke qenë se ndodh që shpenzimet e planifikuara (të miratuara) shpesh herë janë shumë më optimiste se realiteti, përllogaritja e kësaj përqindjeje kundrejt shpenzimeve faktike do të ishte më reale dhe do të paraqiste gjendjen e vërtetë financiare të njësisë së vetëqeverisjes vendore. Po ashtu propozohet një shtesë në këtë ligj, që ka për qëllim uljen e masës së detyrimeve të prapambetura që mund të krijojnë njësisë së vetëqeverisjes vendore, pra një tjetër masë për parandalimin dhe zgjidhjen e tyre, që propozohet të jetë përdorimi i fondeve të trashëguara dhe të pa angazhuara nga viti i kaluar.

1. **VLERËSIMI I PROJEKT-AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji i hartuar nuk është planifikuar në Programin Analitik të Akteve dhe dokumenteve të tjera politike për vitin 2022.

1. **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Në kushtet kur është vënë fokusi në mirëmenaxhimin e fondeve buxhetore në përgjithësi dhe atyre vendore në veçanti, menaxhimi i vështirësive financiare të njësive të vetëqeverisjes vendore vendoset në një fokus të ri shumë më real nëse përqindja që zë vlera e stokut të detyrimeve të konstatuara dhe të papaguara ndaj palëve të treta që kanë njësitë e vetëqeverisjes vendore, përllogaritet jo më kundrejt shpenzimeve vjetore të miratuara, por kundrejt shpenzimeve vjetore faktike. Duke qenë se shpesh herë shpenzimet e planifikuara (të miratuara) jo gjithmonë janë reale, përllogaritja e kësaj përqindjeje do të ishte më reale dhe do të paraqiste gjendjen e vërtetë financiare të njësisë së vetëqeverisjes vendore. Po ashtu përdorimi i fondeve të trashëguara dhe të pa angazhuara nga viti i kaluar, jo më pak se 30 përqind e tyre të përdoren automatikisht për shlyerjen e detyrimeve të prapambetura dhe pagimin e nënhuave të papaguara në kohë, përcakton një tjetër masë për parandalimin dhe zgjidhjen e vështirësive financiare të njësive të vetëqeverisjes vendore.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji mbështetet në nenet 73, dhe 83, pika 1 të Kushtetutës së Republikës së Shqipërisë.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKT-AKTET NORMATIVE)**

Ky projektligj nuk synon përafrimin me legjislacionin e BE.

1. **PËRMBLEDHJE SHPJEGUESE E PËRMBAJTJES SË PROJEKTVENDIMIT**

Projektligji ka tre nene.

Në nenin 1 propozohet që në nenin 55, pika 1 dhe pika 2, nenin 56, pika 1, nenin 57, pika 1 dhe nenin 59, pika 1, të ligjit nr. 68/2017 “Për financat e vetëqeverisjes vendore”, togfjalëshi *“të shpenzimeve vjetore të miratuara”* zëvendësohet me togfjalëshin*“të shpenzimeve vjetore faktike”.*

Në nenin 2 propozohet që pas nenit 60 shtohet neni 60/1, me këtë përmbajtje: Neni 60/1 “Përdorimi i fondeve të trashëguara nga viti i kaluar”- në pikën 1 të këtij neni propozohet që fondet e trashëguara dhe të pa angazhuara jo më pak se 30 përqind e tyre përdoren për: a) Shlyerjen e detyrimeve të prapambetura; b) Pagimin e nënhuave të papaguara në kohë. Në pikën 2 të tij propozohet që procedurat dhe mënyra e përdorimit të fondeve të trashëguara nga viti i kaluar dhe të pa angazhuara, që do të përdoren për shlyerjen e detyrimeve të prapambetura dhe pagimin e nënhuave të papaguara në kohë, bëhen me udhëzim të ministrit të Financave dhe Ekonomisë.

Në nenin 3 përcaktohet hyrja në fuqi e ligjit, që në këtë rast propozohet të jetë data 1 janar 2023.

1. **INSTITUCIONET DHE ORGANET QË NGARKOHEN PËR ZBATIMIN E KËTIJ AKTI**

Ky projektligj ngarkon njësitë e vetëqeverisjes vendore dhe Ministrinë e Financave dhe Ekonomisë për zbatimin e tij.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKT-AKTIT**

Ky projektligj është hartuar nga Ministria e Financave dhe Ekonomisë. Projektligji është dërguar për mendim në Ministrinë e Drejtësisë dhe Ministrinë e Brendshme. Ministria e Drejtësisë me shkresën nr.5430/1Prot, datë 19.10.2022 është shprehur parimisht dakord mbi ligjshmërinë e formës dhe përmbajtjes me projektligjin me disa sugjerime mbi çështjet e zbatimit të teknikës legjislative, të cilat janë marrë parasysh dhe reflektuar. Ministria e Brendshme me shkresën nr.10581/1Prot, datë 24.10.2022 është shprehur parimisht dakord me projektligjin.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji nuk shoqërohet me efekte financiare.

**KRYEMINISTRI**

**EDI RAMA**

MINISTËR

DELINA IBRAHIMAJ